PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/FH/3/1/012	Bratislava, 1. marca 2010	

Protimonopolný úrad Slovenskej republiky, odbor koncentrácií v správnom konaní 
číslo 0041/OK/2009 začatom dňa 27.11.2009 na základe oznámenia koncentrácie podnikateľom BELAR, a.s., Nová Osada 22, 929 31 Dunajská Streda, IČO: 31 411 797, prostredníctvom splnomocneného právneho zástupcu Mgr. Roberta Ondrášika, advokáta advokátskej kancelárie agner & partners, s.r.o.,  so sídlom Špitálska 10, 811 09 Bratislava vo veci koncentrácie podnikateľov BELAR, a.s., Nová Osada 22, 929 31 Dunajská Streda, IČO: 31 411 797, Štefan Bereznai – AGRONET, Ružová 312/24, 929 31 Dunajská Streda, IČO: 14 063 280 a CORN CORPORATION, s.r.o., Ružová 312/24, 929 31 Dunajská Streda IČO: 36 238 830

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í  s koncentráciou vzniknutou podľa § 9 ods. 1 písm. b) v spojení s § 9 ods. 4 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb.        o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej výlučnej kontroly podnikateľa BELAR, a.s., Nová Osada 22, 929 31 Dunajská Streda, IČO: 31 411 797 nad časťou podniku podnikateľa Štefan Bereznai – AGRONET, Ružová 312/24, 929 31 Dunajská Streda, IČO: 14 063 280 na základe príklepu licitátora na dobrovoľnej dražbe konanej dňa 28.09.2009, ktorej predmetom bol súbor hnuteľných vecí, technológií, podrobne uvedených v notárskej zápisnici č. Nz 32766/2009 a na základe príklepu licitátora na dobrovoľnej dražbe konanej dňa 28.09.2009, ktorej predmetom bol súbor nehnuteľných vecí, pozemkov a stavieb, vedených na Katastrálnom úrade v Trnave, Správa katastra Dunajská Streda, kat. úz. Čiližská Radvaň, zapísané na LV č. 423, podrobne uvedených v notárskej zápisnici č. Nz 32768/2009 a nad časťou podniku podnikateľa CORN CORPORATION, s.r.o., Ružová 312/24, 929 31 Dunajská Streda IČO: 36 238 830 na základe príklepu licitátora na dobrovoľnej dražbe konanej dňa 28.09.2009, ktorej predmetom bol súbor hnuteľných vecí, podrobne uvedených v notárskej zápisnici č. Nz 32794/2009, na základe príklepu licitátora na dobrovoľnej dražbe konanej dňa 28.09.2009, ktorej predmetom bol súbor nehnuteľných vecí, pozemkov a stavieb, vedených na Katastrálnom úrade v Trnave, Správa katastra Dunajská Streda, kat. úz. Čiližská Radvaň, zapísané na LV č. 998, podrobne uvedených v notárskej zápisnici č. Nz 32769/2009, na základe príklepu licitátora na dobrovoľnej dražbe konanej dňa 05.10.2009, ktorej predmetom bol súbor hnuteľných vecí, technológií nachádzajúcich sa v areáli spoločnosti CORN CORPORATION, s.r.o., Ružová 312/24, 929 31 Dunajská Streda IČO: 36 238 830  v obci Čiližská Radvaň, kat. úz. Čiližská Radvaň, podrobne uvedených v notárskej zápisnici č. Nz 33870/2009 a na základe Zmluvy o prevode nehnuteľností uzatvorenej dňa 02.10.2009 medzi spoločnosťou CORN CORPORATION, s.r.o., Ružová 312/24, 929 31 Dunajská Streda IČO: 36 238 830  ako predávajúcim a medzi spoločnosťou BELAR, a.s., Nová Osada 22, 929 31 Dunajská Streda, IČO: 31 411 797 ako kupujúcim.

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bola dňa 27.11.2009, listom zaevidovaným pod č. 4425/2009 podnikateľom BELAR, a.s., Nová Osada 22, 929 31 Dunajská Streda,          IČO: 31 411 797 (ďalej len „BELAR“) prostredníctvom splnomocneného právneho zástupcu Mgr. Roberta Ondrášika, advokáta advokátskej kancelárie agner & partners, s.r.o.,  so sídlom Špitálska 10, 811 09 Bratislava (ďalej len „právny zástupca“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá podľa oznámenia koncentrácie spočíva v nadobudnutí priamej výlučnej kontroly podnikateľa BELAR nad časťou podniku podnikateľa Štefan Bereznai – AGRONET, Ružová 312/24, 929 31 Dunajská Streda, IČO: 14 063 280 (ďalej len „ŠB – AGRONET“) na základe príklepu licitátora na dobrovoľnej dražbe konanej dňa 28.09.2009, ktorej priebeh notárskou zápisnicou osvedčila notárka JUDr. Katarína Valová, ktorej predmetom bol súbor hnuteľných vecí, technológií, podrobne uvedených v notárskej zápisnici č. Nz 32766/2009 (ďalej len „Dražba 1“) a na základe príklepu licitátora na dobrovoľnej dražbe konanej dňa 28.09.2009, ktorej priebeh notárskou zápisnicou osvedčila notárka       JUDr. Katarína Valová, ktorej predmetom bol súbor nehnuteľných vecí, pozemkov a stavieb, vedených na Katastrálnom úrade v Trnave, Správa katastra Dunajská Streda, kat. úz. Čiližská Radvaň, zapísané na LV č. 423, podrobne uvedených v notárskej zápisnici č. Nz 32768/2009 (ďalej len „Dražba 2“) a nad časťou podniku podnikateľa CORN CORPORATION, s.r.o., Ružová 312/24,  929 31 Dunajská Streda IČO: 36 238 830 (ďalej len „CORN“) na základe príklepu licitátora na dobrovoľnej dražbe konanej dňa 28.09.2009, ktorej priebeh notárskou zápisnicou osvedčila notárka JUDr. Katarína Valová, ktorej predmetom bol súbor hnuteľných vecí, podrobne uvedených v notárskej zápisnici   č. Nz 32794/2009 (ďalej len „Dražba 3“), na základe príklepu licitátora na dobrovoľnej dražbe konanej dňa 28.09.2009, ktorej priebeh notárskou zápisnicou osvedčila notárka JUDr. Katarína Valová, ktorej predmetom bol súbor nehnuteľných vecí, pozemkov a stavieb, vedených na Katastrálnom úrade v Trnave, Správa katastra Dunajská Streda, kat. úz. Čiližská Radvaň, zapísané na LV č. 998, podrobne uvedených v notárskej zápisnici č. Nz 32769/2009 (ďalej len „Dražba 4“), na základe príklepu licitátora na dobrovoľnej dražbe konanej dňa 05.10.2009, ktorej priebeh notárskou zápisnicou osvedčila notárka JUDr. Marta Pavlovičová, ktorej predmetom bol súbor hnuteľných vecí, technológií nachádzajúcich sa v areáli spoločnosti CORN v obci Čiližská Radvaň, kat. úz. Čiližská Radvaň, podrobne uvedených v notárskej zápisnici    č. Nz 33870/2009 (ďalej len „Dražba 5“) a na základe Zmluvy o prevode nehnuteľností uzatvorenej dňa 02.10.2009 medzi spoločnosťou CORN ako predávajúcim a medzi spoločnosťou BELAR ako kupujúcim (ďalej len „Zmluva o prevode nehnuteľností“) (ďalej len „Oznámenie koncentrácie“). 
2.	Dňa 08.12.2009 listom zaevidovaným pod č. 4580/2009 bolo úradu doručené doplnenie oznámenia koncentrácie (ďalej len „Doplnenie OK 1“).
3.	Na základe doručenia Oznámenia koncentrácie začalo dňa 27.11.2009 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie pod č. 0041/OK/2009, o čom úrad informoval listom č. 4594/PMÚ SR/2009 zo dňa 09.12.2009 účastníka správneho konania. 
4.	Vzhľadom na to, že Oznámenie koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť. 
5.	Dňa 07.01.2010 listom zaevidovaným pod č. 27/2010 bolo úradu doručené Doplnenie oznámenia koncentrácie (ďalej len „Doplnenie OK 2“), v ktorom oznamovateľ predmetnej koncentrácie predložil úradu všetky chýbajúce podklady a informácie, ktoré úrad potreboval pre správne posúdenie predmetnej koncentrácie v zmysle zákona.
6.	Doručením listu č. 27/2010 zo dňa 07.01.2010 sa stalo Oznámenie koncentrácie úplným podľa § 10 ods. 12 zákona a Vyhlášky, a teda na základe uvedeného začala podľa § 11 zákona plynúť dňa 08.01.2010 lehota 60 pracovných dní na vydanie rozhodnutia, o čom úrad upovedomil účastníka konania listom              č. 67/PMÚ SR/2010 zo dňa 11.01.2010.
7.	Následne dňa 13.01.2010, listom zaevidovaným pod č. 95/2010 bolo úradu doručené „Doplnenie informácií II Oznámenia koncentrácie zo dňa 27.11.2009“, v ktorom oznamovateľ koncentrácie informoval úrad o tom, že dňa 19.11.2009 bol na Okresný súd Bratislava I doručený návrh na začatie konania o určenie neplatnosti dobrovoľnej dražby – konkrétne Dražby 5 podľa § 21 ods. 2 zákona č. 527/2002 Z.z. o dobrovoľných dražbách v znení neskorších predpisov (ďalej len „zákon o dobrovoľných dražbách“) v právnej veci žalobcu Ministerstva pôdohospodárstva SR, so sídlom Dobrovičova 12, 812 66 Bratislava (ďalej len „MH SR“) zastúpené Pôdohospodárskou platobnou agentúrou, so sídlom Dobrovičova 12, 812 66 Bratislava (ďalej len „PPA“) proti žalovanému 1, Všeobecná úverová banka a.s., so sídlom Mlynské Nivy 1, 829 92 Bratislava (ďalej len „VUB“), žalovanému 2, Dražobná spoločnosť a.s., so sídlom Gunduličova 3, 811 05 Bratislava (ďalej len „Dražobná spoločnosť“), žalovanému 3, BELAR a žalovanému 4, CORN (ďalej len „Doplnenie OK 3“).
8.	Oznamovateľ koncentrácie ďalej v predmetnom liste uviedol, že vyššie uvedené konanie vyplýva zo zmluvného vzťahu medzi navrhovateľom dražby VUB a žalobcom PPA. Žalobca ako záložný veriteľ druhý v poradí sa návrhom domáha určenia, že opakovaná dobrovoľná dražba – Dražba 5, konaná dňa 05.10.2009 je neplatná z dôvodu nesprávne určenej výšky najnižšieho podania a vydraženia predmetných hnuteľných vecí a technológií za cenu nižšiu ako je polovica ceny určenej znaleckým posudkom, čím bol poškodený, ako osoba zainteresovaná do deľby výťažku. 
9.	Zároveň dňa 18.01.2010 bol úradu doručený list č. 148/2010 od PPA, ktorá úrad informovala o skutočnostiach týkajúcich sa Dražby 5. Podľa predmetného listu PPA podala dňa 19.11.2009 vo veci Dražby 5 uverejnenej v Obchodnom vestníku pod zn. 36/2009 zo dňa 17.09.2009 Dražobnou spoločnosťou, návrh o určenie neplatnosti dobrovoľnej dražby č. k. 10C/218/2009 z dôvodu podozrenia na porušenie zákona o dobrovoľných dražbách a dňa 07.12.2009 návrh na nariadenie predbežného opatrenia ohľadne vydražených hnuteľných vecí. Súdne konania vedené na Okresnom súde Bratislava I neboli v uvedených veciach doposiaľ skončené.
10.	Úrad po preskúmaní predmetnej skutočnosti zistil, že bol napadnutý jeden z titulov vzniku koncentrácie, avšak táto skutočnosť nemá žiaden vplyv na posudzovanie koncentrácie úradom, nakoľko podnikateľ BELAR v každom prípade nadobudne kontrolu nad časťou podniku podnikateľa ŠB – AGRONET, ako aj nad časťou podniku podnikateľa  CORN, ktorého sa predmetná skutočnosť dotýka. Zároveň je zrejmé, že ostatné tituly vzniku koncentrácie napadnuté neboli a teda bez ohľadu na výsledok rozhodnutia súdu, právomoc úradu posudzovať koncentráciu zostáva nedotknutá.
11.	Správny poplatok vo výške 3 319 eur podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 01.12.2009.
12.	Z podkladov a informácií, ktoré boli úradu predložené v predmetnom správnom konaní účastníkom správneho konania vyplynuli nasledujúce skutočnosti:
I. Podnikatelia
13.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
BELAR
14.	Spoločnosť BELAR je spoločnosťou patriacou do skupiny Agrofert. Spoločnosť BELAR vznikla a podniká v súlade s právnymi predpismi Slovenskej republiky. Ako vyplýva z výpisu z obchodného registra Okresného súdu Trnava, oddiel Sa, vložka č. 128/T predloženého oznamovateľom koncentrácie, je spoločnosť BELAR akciovou spoločnosťou, zapísanou dňa 01.05.1992. 
15.	Medzi hlavné predmety činnosti spoločnosti BELAR patrí najmä:
-	nákup, ošetrovanie a odbyt rastlinných výrobkov,
-	poľnohospodárska prvovýroba a chov hospodárskych zvierat,
-	výroba kŕmnych zmesí a laboratórna chemická analýza kŕmnych zmesí,
-	hubenie škodlivých živočíchov, rastlín a mikroorganizmov a potlačovanie ďalších škodlivých činiteľov jedmi, vrátane ochrannej dezinfekcie, dezinsekcie a deratizácie,
-	laboratórna chemická analýza poľnohospodárskych produktov, pôdnych vzoriek a súvisiace poradenské služby,
-	prevádzkovanie verejného skladu a s tým súvisiace poskytovanie služieb nákupných skladov formou čistenia, sušenia a skladovania rastlinných komodít, najmä pšenice, jačmeňa, kukurice a olejnín,
-	výskum, výroba a predaj prísad pre potravinársku výrobu a výskum a vývoj v oblasti biochémie a biochemických procesov.
16.	Ako vyplýva z Oznámenia koncentrácie, spoločnosť BELAR je priamo ovládaná majoritným akcionárom, spoločnosťou Duslo a.s., so sídlom Administratívna budova ev. č. 1236, 927 03 Šaľa, IČO: 35 826 487, zapísanou v Obchodnom registri Okresného súdu v Trnave, oddiel Sa, vložka č. 10393/T (ďalej len „Duslo“). Spoločnosť Duslo je ovládaná spoločnosťou AGROFERT HOLDING a.s., so sídlom Pyšelská 2327/2, 149 00 Praha 4, Česká republika, IČO: 26 185 610, zapísanou v Obchodnom registri Mestského súdu v Prahe, oddiel B, vložka č. 6626 (ďalej len „Agrofert“), teda spoločnosť BELAR je nepriamo ovládaná spoločnosťou Agrofert, ktorá je zároveň pod výlučnou kontrolou jedinej fyzickej osoby Ing. Andreja Babiša, ako jediného akcionára, ktorý vlastní 100 % podiel spoločnosti Agrofert. Skupina Agrofert zahŕňa veľké množstvo spoločností podnikajúcich v oblasti poľnohospodárstva, chémie a potravinárstva.
17.	Dcérskymi spoločnosťami spoločnosti BELAR sú:
-	KOMPLET - AGRO s.r.o. v likvidácii, so sídlom Nová Osada 22, 929 31 Dunajská Streda, 
-	Kalászos Tengeri Kereskedelmi Kft., Maďarsko.  
18.	Z vyššie uvedených skutočností vyplýva, že BELAR je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.
19.	V predmetnom správnom konaní je podnikateľ BELAR zastúpený Mgr. Robertom Ondrášikom, advokátom advokátskej kancelárie agner & partners, s.r.o.,  so sídlom Špitálska 10, 811 09 Bratislava, na základe písomného splnomocnenia zo dňa 23.11.2009.   
cieľové spoločnosti 
20.	Vzhľadom na to, že predmetom transakcie bude nadobudnutie častí podnikov CORN a ŠB – AGRONET, ktoré patria do jednej ekonomickej skupiny, pre účely tejto koncentrácie ich budeme v niektorých častiach tohto rozhodnutia popisovať spolu a nazývať ich pod jednotným názvom „cieľové spoločnosti“.
21.	Ako bude uvedené aj nižšie, predmetom transakcie je nadobudnutie časti podniku podnikateľa CORN a časti podniku podnikateľa ŠB - AGRONET, ktorých predmetom kúpy a predaja sú aktíva, na základe ktorých je možné dosahovať obrat. Prevádzané aktíva, ktoré boli predmetom dobrovoľných dražieb a Zmluvy o prevode nehnuteľností pritom vo všeobecnosti tvoria nehnuteľnosti, pozemky a stavby, ako aj súbor hnuteľných vecí a technológií, ktoré ako jeden celok vytvárajú areál, ktorý je spôsobilý na prevádzku a podnikateľskú činnosť – komplexné zabezpečenie činností spojených so skladovaním, čistením a sušením poľnohospodárskych plodín. Súbor týchto aktivít zabezpečuje tvorbu obratu. 
22.	Okrem uvedeného, je potrebné zdôrazniť, že podrobnosti týkajúce sa konkrétnych aktív, ktoré sú predmetom kúpy a predaja sú bližšie špecifikované v notárskych zápisniciach, ktoré súvisia s jednotlivými dražbami a v Zmluve o prevode nehnuteľností, ktoré tvoria súčasť spisového materiálu. Vzhľadom na to, že predmetné notárske zápisnice ako aj Zmluva o prevode nehnuteľností tvoria predmet obchodného tajomstva, úrad ich bližšie nekonkretizuje.
CORN
23.	Spoločnosť CORN vznikla a podniká v súlade s právnymi predpismi Slovenskej republiky. Ako vyplýva z výpisu z obchodného registra Okresného súdu Trnava, oddiel Sro, vložka č. 12222/T predloženého oznamovateľom koncentrácie, je spoločnosť CORN spoločnosťou s ručením obmedzeným, zapísanou dňa 11.08.2000. 
24.	Medzi hlavné predmety činnosti spoločnosti CORN patrí najmä:
-	čistenie, sušenie a balenie poľnohospodárskych výrobkov,
-	služby v poľnohospodárstve a pôdohospodárstve,
-	výroba kŕmnych zmesí a poľnohospodárska výroba,
-	prevádzkovanie výrobného skladu.
25.	Ako vyplýva z Oznámenia koncentrácie, spoločnosť CORN je obchodnou spoločnosťou, kontrolovanou jediným spoločníkom Štefanom Bereznaiom, ktorý je zároveň  samostatne zárobkovo činnou osobou ŠB – AGRONET (viď časť 1.2.2).
26.	Spoločnosť CORN nekontroluje priamo ani nepriamo žiadneho podnikateľa.
27.	Z vyššie uvedeného je zrejmé, že spoločnosť CORN je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.
ŠB - AGRONET 
28.	ŠB – AGRONET je podľa výpisu zo živnostenského registra Obvodného úradu Dunajská Streda, odbor živnostenského podnikania,                     č. živnostenského registra 201 – 2922, oprávnený vykonávať podnikateľskú činnosť.
29.	Hlavným predmetom činnosti ŠB – AGRONET je najmä:
-	sprostredkovateľská a obchodná činnosť s produktmi rastlinného a živočíšneho pôvodu,
-	služby poskytované v pôdohospodárstve - sušenie, čistenie, skladovanie obilovín,
-	výroba kŕmnych zmesí.
30.	Z vyššie uvedeného je zrejmé, že ŠB - AGRONET je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.
II. Forma koncentrácie
31.	Podľa § 9 ods. 1 zákona je koncentrácia proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
32.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
33.	Koncentrácia podľa informácií poskytnutých v Oznámení koncentrácie spočíva v získaní priamej výlučnej kontroly podnikateľa BELAR nad časťou podniku podnikateľa ŠB – AGRONET a nad časťou podniku podnikateľa  CORN. 
34.	Z Oznámenia koncentrácie vyplýva, že ide o transakciu, ktorá vznikla na základe príklepu licitátora na dobrovoľnej Dražbe 1, Dražbe 2, Dražbe 3, Dražbe 4 a Dražbe 5 a na základe Zmluvy o prevode nehnuteľností, uzatvorenej dňa 02.10.2009 medzi spoločnosťou CORN ako predávajúcim a medzi spoločnosťou BELAR ako kupujúcim, na základe ktorých dôjde k prevodu častí podnikov podnikateľa ŠB – AGRONET a CORN na spoločnosť BELAR. Konkrétne sa na nadobudnutie časti podniku podnikateľa ŠB – AGRONET vzťahuje Dražba 1 a Dražba 2 a na nadobudnutie časti podniku podnikateľa CORN sa vzťahuje Dražba 3, Dražba 4, Dražba 5 a Zmluva o prevode nehnuteľností.
35.	Ako už bolo vyššie uvedené, prevádzané aktíva pritom zahŕňajú nehnuteľnosti, pozemky, stavby a súbor hnuteľných vecí a technológií, ktoré ako jeden celok vytvárajú areál, ktorý je spôsobilý na prevádzku a podnikateľskú činnosť – komplexné zabezpečenie činností spojených so skladovaním, čistením a sušením poľnohospodárskych plodín. 
36.	V predmetnom prípade sa teda jedná o koncentráciu podľa § 9 ods. 1 písm. b) zákona v nadväznosti na § 9 ods. 4 písm. a) zákona spočívajúcu v získaní priamej výlučnej kontroly podnikateľa BELAR nad časťou podniku podnikateľa ŠB – AGRONET a nad časťou podniku podnikateľa CORN na základe Dražby 1, Dražby 2, Dražby 3, Dražby 4, Dražby 5 a Zmluvy o prevode nehnuteľností.

III. Účastníci koncentrácie
37.	Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 
38.	Na základe vyššie uvedeného úrad zistil, že účastníkom správneho konania je podnikateľ BELAR, ktorý získal kontrolu nad časťou podniku podnikateľa ŠB – AGRONET a nad časťou podniku podnikateľa CORN.
39.	Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

40.	V prípade, kedy koncentráciou získava podnikateľ výlučnú kontrolu nad podnikom iného podnikateľa sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. 
41.	V prípade, kedy koncentrácia má formu získania výlučnej kontroly nad časťou podniku podnikateľa, je účastníkom koncentrácie na strane nadobúdateľa kontroly podnikateľ, ktorý koncentráciou získava výlučnú kontrolu nad časťou podniku podnikateľa a na strane nadobúdaného subjektu je účastníkom koncentrácie podnikateľ, nad ktorého časťou sa výlučná kontrola získava, vzhľadom na to, že vo všeobecnosti časť podniku podnikateľa nemá právnu subjektivitu.
42.	Účastníkmi predmetnej koncentrácie sú teda podnikatelia BELAR, ŠB – AGRONET a CORN.
IV. Koncentrácia podliehajúca kontrole úradu
43.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo

b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

44.	Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).
Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

45.	Na základe predložených podkladov a informácií od účastníka konania úrad zistil, že podnikateľ BELAR za uzavreté účtovné obdobie predchádzajúce vzniku koncentrácie, t. j. v roku 2008 dosiahol celosvetový celkový obrat prevyšujúci 46 000 000 eur. Z uvedeného je zrejmé, že aj spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t.j. rok 2008, presiahol 46 000 000 eur. Úrad ďalej zistil, že celkový obrat spoločnosti BELAR, spoločnosti ŠB - AGRONET ako aj spoločnosti CORN v Slovenskej republike v roku 2008 u každého presiahol 14 000 000 eur. Konkrétne údaje sú súčasťou spisového materiálu a vzhľadom na to, že boli účastníkmi koncentrácie označené ako predmet obchodného tajomstva, úrad ich v texte ďalej neuvádza. 
46.	Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. a) zákona, a teda predmetná koncentrácia podlieha kontrole úradu.
V. Relevantné trhy
47.	Podľa § 3 ods. 3 zákona relevantný trh je priestorový a časový súbeh ponuky            a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
A) Tovarové relevantné trhy   
48.	Pri vymedzení relevantných trhov z tovarového hľadiska úrad vychádzal z § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.
49.	Pri definovaní tovarových relevantných trhov úrad vychádzal z aktivít účastníkov koncentrácie, pričom zistil, že spoločnosť BELAR sa zaoberá poskytovaním služieb nákupných skladov formou čistenia, sušenia a skladovania rastlinných komodít, najmä pšenice, jačmeňa (obilnín), kukurice, strukovín a olejnín a prevádzkovanie verejných skladov. Spoločnosť poskytuje aj súvisiace služby spojené so skladovaním ako aj služby súvisiace so skladovaním vo verejných skladoch, ktorými sú nakládka a vykládka vagónových a kamiónových zásielok. Tieto služby budeme pre účely tohto prípadu nazývať ako služby poľnohospodárom v oblasti skladovania plodín. Zároveň tak ako bolo uvedené vyššie je zrejmé, že BELAR patrí do skupiny Agrofert, ktorá sa primárne zaoberá podnikateľskými činnosťami v oblasti poľnohospodárstva, chémie a potravinárstva. Z celého holdingu Agrofert pôsobí približne 30 spoločností v poľnohospodárskom sektore, pričom tieto spoločnosti pôsobia v rôznych oblastiach. Vzhľadom na to, že pre účely posudzovanej koncentrácie je z týchto činností podstatná činnosť týkajúca sa oblasti veľkoobchodného predaja rastlinných komodít, úrad sa zaoberal okrem služieb poľnohospodárom v oblasti skladovania plodín aj činnosťou týkajúcou sa veľkoobchodného predaja rastlinných komodít. 
50.	Úrad zároveň zistil, že nielen spoločnosť BELAR (resp. spoločnosti patriace do rovnakej ekonomickej skupiny), ale aj spoločnosť ŠB – AGRONET, ako aj CORN pôsobia na trhu veľkoobchodného predaja rastlinných komodít a tiež na trhu služieb poľnohospodárom v oblasti skladovania plodín.
51.	Z vyššie uvedeného, ako aj z informácií a podkladov predložených účastníkom konania teda vyplýva, že horizontálne prekrytie obchodných aktivít účastníkov koncentrácie sa vyskytuje na dvoch trhoch a to na trhu:
-	veľkoobchodného predaja rastlinných komodít,
-	služieb poľnohospodárom v oblasti skladovania plodín.
Trh veľkoobchodného predaja rastlinných komodít
52.	V Oznámení koncentrácie sa uvádza, že nákup poľnohospodárskych plodín prebieha priebežne počas celého roka, pričom najintenzívnejší je v čase tesne po zbere jednotlivých komodít. Časť z takto nakúpenej produkcie je dodávaná priamo odberateľom a časť je uskladňovaná v skladovacích priestoroch a vyskladňovaná v priebehu roka podľa potrieb odberateľov.
53.	Tovar resp. rastlinné komodity sú pestované poľnohospodármi v poľnohospodárskych družstvách alebo farmách. Charakteristickou črtou je sezónnosť výroby tovaru. S repkou olejnou sa začína obchodovať začiatkom júla, pokračuje sa sladovníckym  jačmeňom (od 15. júla), nasleduje pšenica (koniec júla), slnečnica (september), kukurica (október).  S uvedenými komoditami sa obchoduje prevažne do júla nasledujúceho roka. 
54.	Najväčšími odberateľmi sú pritom priemyselní výrobcovia produktov, vyžadujúcich agro - vstupy najmä mlyny, pivovary, spracovatelia rastlinných olejov a tukov atď., prípadne iný spracovatelia rastlinnej výroby, výrobné spoločnosti (výroba bioetanolu, výroba škrobu, výroba izoglukózy, výroba sladu). Ostatný predaj sa realizuje na kŕmne účely a na ďalšie obchodovanie. 
55.	Podľa informácií uvedených v Oznámení koncentrácie je typickým dodávateľom vstupov farma, družstvo alebo samostatne hospodáriaci roľník, zameraný na obrábanie pôdy a produkciu poľnohospodárskych komodít. 
56.	Rozhodovanie zákazníka je výrazne sezónne a ovplyvňuje ho úroda daného roka, aktuálny stav na trhu a skladovacie kapacity (vlastné alebo cudzie).  
57.	Poľnohospodárske plodiny sa dopravujú predovšetkým automobilovou dopravou, pričom časť tovaru sa vykupuje už v čase zberu úrody a odváža sa do skladov skladovateľov prípadne priamo k spracovateľom (mlyny, výrobne kŕmnych zmesí, liehovary, škrobárne a pod.). Zvyšnú časť uskladňujú prvovýrobcovia, ktorí komodity predávajú  postupne v priebehu roka až do obdobia ďalšej žatvy. Pri odbere (t.j. predaji) sa distribúcia realizuje cca 50 % vlastnými dopravnými prostriedkami a 50 % predstavuje doprava zabezpečená zákazníkom, resp. zabezpečená treťou stranou. 
58.	Výskum a vývoj v oblasti predaja nie je podľa oznamovateľa koncentrácie významným faktorom. Dôležitým je iba pre oblasť pestovania plodín, kde je úzko spätý s výskumom a vývojom na strane vstupov  - osivá, hnojivá, agrochemikálie. 
59.	Na trhu veľkoobchodného predaja rastlinných komodít neexistujú žiadne významné právne ani regulačné bariéry vstupu na trh. Podnikatelia na podnikanie v tejto oblasti musia splniť bežné podmienky prevádzkovania živnosti v súlade so Živnostenským zákonom a Obchodným zákonníkom. 
60.	Zároveň je zrejmé, že náklady na vstup závisia od veľkosti plánovanej kapacity výroby a tie môžu predstavovať vynaloženie veľmi vysokých finančných prostriedkov, čo môže predstavovať pre spoločnosť, ktorá plánuje vstúpiť na tento trh značné obmedzenia.
61.	Avšak vzhľadom na závery uvedené v tomto rozhodnutí úrad ponechal v predmetnom prípade presnú definíciu tovarového relevantného trhu otvorenú a pre účely tejto koncentrácie posudzoval dopad koncentrácie na trh veľkoobchodného predaja rastlinných komodít.
Trh služieb poľnohospodárom v oblasti skladovania plodín
62.	Obdobne ako na trhu veľkoobchodného predaja rastlinných komodít sú aj tieto služby orientované na farmára, poľnohospodárske družstvá a taktiež obchodné spoločnosti pôsobiace na trhu rastlinných komodít. Vzhľadom na biologický charakter dopestovanej rastlinnej produkcie a absenciu vlastných skladových priestorov, či ich obmedzené kapacity, umiestňujú pestovatelia rastlinnú produkciu v skladoch spoločností, ktoré tieto služby poskytujú.
63.	Ako vyplýva z Oznámenia koncentrácie, služby poľnohospodárom v oblasti skladovania plodín sú poskytované celoročne. Po zbere úrody sú komodity uskladňované v skladoch, ktoré sa nachádzajú najbližšie k poľnohospodárovi. V závislosti od kvality komodity prebiehajú služby sušenia, čistenia, prípadne chemického ošetrenia pred škodcami. Dlhodobejšie uskladnený tovar sa pravidelne kontroluje a na základe zistených parametrov sa ošetruje na normovanú kvalitu.
64.	Podľa informácií uvedených v Oznámení koncentrácie je celková skladovacia kapacita v Slovenskej republike cca 5,8 mil. ton. Jednotlivé regióny sú vybavené dostatočnou kapacitou skladovacích zásob.  
65.	Služby v tejto oblasti sú pevne naviazané na fyzické skladové priestory. Poskytovateľmi týchto služieb sú spoločnosti vlastniace skladové priestory a technologické vybavenie pre zabezpečenie ďalších nevyhnutných činností naviazaných na samotný proces skladovania. Vzhľadom na uvedené možno predpokladať, že vybudovanie resp. zakúpenie vhodných skladovacích priestorov a s tým súvisiaceho technologického vybavenia si vyžaduje značné investície, čo môže predstavovať významnú prekážku pre vstup prípadného konkurenta na tento trh.
66.	Výskum a vývoj v oblasti skladovania je sústredený najmä u dodávateľov technológií používaných pri poskytovaní týchto služieb spojených so sušením, čistením a pod. Účastníci koncentrácie pritom výskum a vývoj nevykonávajú.
67.	Avšak vzhľadom na závery uvedené v tomto rozhodnutí úrad ponechal v predmetnom prípade presnú definíciu tovarového relevantného trhu otvorenú a pre účely tejto koncentrácie posudzoval dopad koncentrácie na trh služieb poľnohospodárom v oblasti skladovania plodín.
B) Priestorové relevantné trhy
68.	Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
69.	Oznamovateľ koncentrácie vymedzil priestorové relevantné trhy územím Slovenskej republiky. 
70.	V Oznámení koncentrácie sa však uvádza, že rastlinné produkty sa bežne obchodujú na medzinárodnom trhu a môžu sa dodávať na veľké vzdialenosti, v závislosti od aktuálnej trhovej a cenovej situácie. Z uvedeného vyplýva, že na slovenský trh je možné dovážať rastlinné komodity zo zahraničia, čím by mohlo byť priestorové určenie trhu veľkoobchodného predaja rastlinných komodít vymedzené širšie ako územie Slovenskej republiky. Avšak vzhľadom na závery uvedené v tomto rozhodnutí úrad ponechal v predmetnom prípade presnú definíciu priestorového relevantného trhu otvorenú a pre účely tejto koncentrácie posudzoval dopad koncentrácie na trh veľkoobchodného predaja rastlinných komodít na území Slovenskej republiky.
71.	Na trhu služieb poľnohospodárom v oblasti skladovania plodín sa neaplikujú žiadne regulačné obmedzenia. Vzhľadom na to, že poskytovanie služieb je viazané na vyhradené teritórium, na produkčný región, nedochádza k cezhraničnému poskytovaniu týchto služieb. Služby sa realizujú len na trhu vymedzenom teritoriálne územím Slovenskej republiky. Tento trh môže byť vzhľadom na regionálny charakter zadefinovaný aj užšie, avšak vzhľadom na závery uvedené v tomto rozhodnutí úrad ponechal v predmetnom prípade presnú definíciu priestorového relevantného trhu otvorenú a pre účely tohto konania posudzoval dopad koncentrácie na trh služieb poľnohospodárom v oblasti skladovania plodín na území Slovenskej republiky.
VI. Dopad koncentrácie na hospodársku súťaž
72.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.
73.	Z podkladov a informácií získaných v priebehu predmetného správneho konania úrad zistil, že hlavným dôvodom koncentrácie je najmä rozšírenie skladovacích kapacít spoločnosti BELAR. Ako sa uvádza v Oznámení koncentrácie, spoločnosť BELAR prejavila záujem o nadobudnutie vlastníckeho práva k súboru hnuteľných a nehnuteľných vecí, ako súboru aktív nachádzajúcich sa v katastrálnom území Čiližská Radvaň, Správa katastra Dunajská Streda, s cieľom využiť skladovacie kapacity obilných skladov v rámci svojich podnikateľských aktivít. Spoločnosti skupiny Agrofert nakupujú od poľnohospodárov rôzne poľnohospodárske plodiny, čím vzniká potreba uskladňovania týchto komodít. 
74.	Významným faktorom, ktorý ovplyvnil rozhodnutie účasti spoločnosti BELAR na dobrovoľných dražbách týkajúcich sa majetku spoločnosti CORN a podnikateľa ŠB – AGRONET, bola aj geografická poloha obilných síl, juh Slovenska. Vzhľadom na skutočnosť, že práve na juhu Slovenska sa pestuje väčšina poľnohospodárskych komodít, sklady v tejto oblasti majú podľa oznamovateľa koncentrácie pre spoločnosti skupiny Agrofert význam z hľadiska využitia. 
75.	Ako už bolo uvedené vyššie, na trhu veľkoobchodného predaja rastlinných komodít ako aj na trhu služieb poľnohospodárom v oblasti skladovania plodín pôsobí spoločnosť BELAR, ako aj cieľové spoločnosti ŠB – AGRONET a CORN. Na základe uvedeného možno konštatovať, že dochádza k horizontálnej koncentrácii účastníkov koncentrácie na trhu veľkoobchodného predaja rastlinných komodít ako aj na trhu služieb poľnohospodárom v oblasti skladovania plodín.
76.	Pri posudzovaní dopadov predmetnej koncentrácie úrad prihliadal na štruktúru trhu, intenzitu hospodárskej súťaže, bariéry vstupu a postavenie jednotlivých súťažiacich na vymedzených trhoch. 
Trh veľkoobchodného predaja rastlinných komodít
77.	Z podkladov a informácií predložených úradu oznamovateľom koncentrácie vyplýva, že celková veľkosť trhu veľkoobchodného predaja rastlinných komodít vo finančných a objemových jednotkách na území Slovenskej republiky v roku 2008 je nasledovná:
                        Tabuľka 1
                        Celková veľkosť trhu veľkoobchodného predaja rastlinných komodít

Celková veľkosť trhu VO predaja RK v r. 2008	
Objem v tonách	Hodnota v EUR	
8 050 000	1 045 610 000	
                               Zdroj: Oznámenie koncentrácie
78.	Pri určení veľkosti relevantného trhu v oblasti veľkoobchodného predaja rastlinných komodít úrad vychádzal z kvalifikovaných odhadov účastníka konania BELAR.

Tabuľka 2 
Trhové podiely podnikateľov v oblasti VO predaja RK v SR v roku 2008
Podnikatelia	Predaje v objemových jednotkách (ton)	Tržby z predaja v EUR 	Trhové podiely
( v %)	
BELAR (Agrofert)	178 182	44 293 700	4,24	
Cieľové spoločnosti	238 676	48 435 869	4,63	
BELAR + cieľové
spoločnosti
(po koncentrácii)	416 858	92 729 569	8,87	
Ostatní konkurenti	7 633 142	952 880 431	91,13	
Celková veľkosť trhu	8 050 000	1 045 610 000	100	
Zdroj: Oznámenie koncentrácie

79.	Z uvedenej tabuľky vyplýva, že spoločnosť BELAR a cieľové spoločnosti budú mať po koncentrácii trhový podiel 8,87 % na trhu veľkoobchodného predaja rastlinných komodít. Z uvedeného taktiež vyplýva, že na trhu veľkoobchodného predaja rastlinných komodít dochádza k prekrývaniu aktivít účastníkov koncentrácie a teda účastníci koncentrácie sú navzájom konkurentmi na uvedenom trhu. 
80.	Podľa Oznámenia koncentrácie najväčšími konkurentmi účastníkov koncentrácie na trhu veľkoobchodného predaja rastlinných komodít sú spoločnosti ANJA spol. s r.o., so sídlom Opatovská 18/A/6543, 831 01 Bratislava, Arimex Bratislava s.r.o., so sídlom Stromová 13, 830 07 Bratislava, GAMOTA a.s., so sídlom Hadovská 870, 945 01 Komárno, GEMERNÁKUP, a.s., so sídlom Košická cesta, 979 01 Rimavská Sobota, RWA Slovakia, s.r.o., so sídlom Pri trati 15, 820 14 Bratislava a Provit SK, s.r.o., so sídlom Pražská 11, 811 04 Bratislava. Trhový podiel uvedených spoločností je do 40 %.
81.	Vzhľadom na to, že trhové podiely účastníkov koncentrácie nie sú vysoké a na trhu vystupuje veľký počet konkurentov úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na trhu veľkoobchodného predaja rastlinných komodít.
Trh služieb poľnohospodárom v oblasti skladovania plodín
82.	Z podkladov a informácií predložených úradu oznamovateľom koncentrácie vyplýva, že celková veľkosť trhu služieb poľnohospodárom v oblasti skladovania plodín vo finančných jednotkách na území Slovenskej republiky v roku 2008 je nasledovná:
                   Tabuľka 3
                   Celková veľkosť trhu služieb poľnohospodárom v oblasti skladovania plodín

Celková veľkosť trhu služieb poľnohospodárom 
v oblasti skladovania plodín v r. 2008	
Hodnota v EUR	
49 800 000	
                               Zdroj: Oznámenie koncentrácie

83.	Pri určení veľkosti relevantného trhu v oblasti služieb poľnohospodárom v oblasti skladovania plodín úrad vychádzal z kvalifikovaných odhadov účastníka konania BELAR.
	Tabuľka 4 
Trhové podiely podnikateľov na trhu služieb poľnohospodárom v oblasti 
skladovania plodín v SR v roku 2008
Podnikatelia	Tržby v EUR 	Trhové podiely
( v %)	
BELAR (Agrofert)	1 531 568	3,08	
Cieľové spoločnosti	3 349 432	6,73	
BELAR + cieľové
spoločnosti
(po koncentrácii)	4 881 000	9,81	
Ostatní konkurenti	44 919 000	90,19	
Celková veľkosť trhu	49 800 000	100	
                 Zdroj: Oznámenie koncentrácie

84.	Z uvedenej tabuľky vyplýva, že spoločnosť BELAR a cieľové spoločnosti budú mať po koncentrácii trhový podiel 9,81 % na trhu služieb poľnohospodárom v oblasti skladovania plodín. Z uvedeného taktiež vyplýva, že na trhu služieb poľnohospodárom v oblasti skladovania plodín dochádza k prekrývaniu aktivít účastníkov koncentrácie a teda účastníci koncentrácie sú navzájom konkurentmi na uvedenom trhu. 
85.	Podľa Oznámenia koncentrácie najväčšími konkurentmi účastníkov koncentrácie na trhu služieb poľnohospodárom v oblasti skladovania plodín sú BOSKOP Poľnonákup Trenčín, a.s., so sídlom Hlavná 1, 911 05 Trenčín, GAMEX TRADING s.r.o., so sídlom Pri železnici 1783, 94131 Dvory nad Žitavou, GEMERNÁKUP, a.s., so sídlom Košická cesta, 979 01 Rimavská Sobota, RWA Slovakia, s.r.o., so sídlom Pri trati 15, 820 14 Bratislava a Poľnonákup  TATRY a.s., so sídlom Slavkovská 36, 060 11 Kežmarok. Trhový podiel uvedených spoločností je do 30 %.
86.	Vzhľadom na to, že trhové podiely účastníkov koncentrácie nie sú vysoké a na trhu vystupuje veľký počet konkurentov úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na trhu služieb poľnohospodárom v oblasti skladovania plodín.

VII. Záver
87.	Tak ako už úrad uviedol vyššie, uskutočnením posudzovanej koncentrácie sa konkurenčné prostredie na trhu veľkoobchodného predaja rastlinných komodít a na trhu služieb poľnohospodárom v oblasti skladovania plodín výrazne nezmení. Na základe vyššie uvedeného úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na trhu veľkoobchodného predaja rastlinných komodít a na trhu služieb poľnohospodárom v oblasti skladovania plodín.
88.	Podľa § 33 zákona úrad listom číslo 622/PMÚ SR/2010 zo dňa 24.02.2010 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.
89.	Účastník konania sa k predmetnej výzve pred vydaním rozhodnutia vyjadril dňa 26.02.2010 listom č. 667/2010, v ktorom uviedol, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky, a že súhlasí so zisteniami a závermi úradu.
90.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:
91.	Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	 Ing. Emília Babiaková
                                                                               riaditeľka odboru koncentrácií

Rozhodnutie sa doručuje:
Mgr. Robert Ondrášik
Advokát
agner & partners, s.r.o.
Špitálska 10
811 09  Bratislava